Fiduċja Fl-ewwel ta' Mejju l-poplu wera biċ-ċar fejn qed iħabbat il-polz tal-fiduċja tiegħu. Il-poplu wera dan f'kull stħarriġ fl-opinjoni pubblika u issa wkoll wera dan fit-toroq. Ħaddieħor ħareġ jipprotesta għal darba, darbtejn, tlieta, u għamel mozzjonijiet ta' sfiduċja, imma minn dan kollu rriżultat konferma ta' gvern sod li jgawdi fiduċja u maġġoranza b'saħħitha kemm fil-Kamra tar-Rappreżentanti u kemm mal-elettorat inġenerali. Il-Prim Ministru f'dawn l-aħħar jiem ikkonsolida l-fehma pubblika li huwa mexxej li wara li jiżen u jara l-fatti lest li jieħu d-deċiżjonijiet meħtieġa, ibsin kemm huma ibsin; mexxej li ma jħares lejn wiċċ ħadd u li dejjem ħa d-deċiżjonijiet kif iħoss li jkun għall-aqwa ġid tal-pajjiż. Assistejna għal sigħat ta' dibattitu fil-Parlament fejn spikkat id-differenza bejn il-Gvern u l-Oppożizzjoni. Rajna Oppożizzjoni li kkonfermat in-negattività u d-double standards tagħha, fejn dawk fin-naħa tal-Oppożizzjoni jmeru x-xogħol u l-kisbiet fejjieda li għamel dan il-Gvern partikolarment fil-qasam tal-enerġija u saħansitra s-saħħa u jattakkaw b'mod personali. Kieku qatt naf xi membru tal-Kabinett, jew saħansittra l-Prim Ministru, fi żmien gvernijiet Nazzjonalisti li qamu u ddikjaraw li kienu żbaljati u li talbu skuża lill-poplu Malti formalment. Issa li qegħdin fl-Oppożizzjoni, dan in-nuqqas ta' umiltà qed jimmanifesta ruħu b'mod mill-aktar rampanti. Ma tgħallmux li l-poplu jinjora u jirriġetta l-politika tal-aħna u l-huma. Ma humiex lesti li jneżżgħu mill-karattru tagħhom din il-ħtieġa li jħossuhom superjuri u li għandhom id-don divin li jikkmandaw, jiddettaw u jiggvernaw. Hekk kif waqt din il-mozzjoni fil-Parlament ġew diversi deputati tal-Oppożizzjoni li kkwotaw xjentisti u filosfi klassiċi, inħoss li l-aqwa kwotazzjoni ħarġet minn fomm il-Prim Ministru Joseph Muscat stess fejn qal: "Leaders are not lead by numbers; leaders lead the numbers." Din il-frażi fiha ferm x'tomgħod. Mexxej tajjeb ma jiħux deċiżjonijiet skont kif jippretendi ħaddieħor jew skont il-popolarità. Mexxej tajjeb lest li jissagrifika l-popolarità u jieħu d-deċiżjoni li fiċ-ċirkustanzi jaf li hi l-aħjar. Imbaghad il-poplu jiġġudika u eventwalment jagħraf il-validità tad-deċiżjoni tal-mexxej. Huwa dan li jagħmel il-Prim Ministru Malti mexxej awtentiku u sod u li mhux ta' b'xejn igawdi l-fiduċja tal-maġġoranza kbira tal-elettorat u rrispettat fil-fora internazzjonali. We are civil and we take no sh** Fl-aħħar protesta kontra l-korruzzjoni, minbarra li spikka n-nuqqas kbir ta' konkorrenza ta' nies jipprotestaw, u minbarra li fost dawk li attendew kien hemm persuni li jumejn wara dehru fil-Panama Papers, bla dubju l-aktar li spikkaw kienu dawk il-persuni li kienu qegħdin jipprotestaw fi protesta organizzata mis-Soċjetà Ċivili u li tant huma ċivili li ma jittollerawx parti mis-soċjetà ċivili ta' Malta ttella' powsters u messaġġi li jidhrilha hi. Ħassewhom urtati u malafamati. U mhux vera jew! Ħeqq, naturalment, dawn il-persuni ċivili wisq probabbli jċapċpu u japprovaw b'esklamazzjoni għal-laqmijiet dispreġġattivi li f'kull ċans li jkun hemm persuni fost dawn iċ-civili jlaqqmu pubblikament lil-Laburisti. Għandhom raġun iħossuhom urtati u malafamati hux?! Dan minn fejn sa fejn jiġu dawn tal-Graffiti u jitfgħu lil dawn il-persones d'elite fl-istess keffa mal-Laburisti?! Ma tarax! X'ma ddubbawx il-Laburisti bħala laqam dan l-aħħar minn dawn il-persuni ċivili: xadini, koroh, ħamalli, injoranti, ħmir, u saħansittra anke kellhom l-unur agrikolu li jitlaqqmu 'karrotti'. U allura għandhom raġun jaqalgħu l-ħama meta bħal-Laburisti ġew imlaqqma 'sh**' Ma jimpurtax, però, li l-istess persuni fl-istess nifs li qed jipprotestaw li mhumiex sh**, jgħajru lil-Laburisti 'ħmieġ tal-art'. Issa jiena dejjem ġejt mgħallma li min jgħajrek b'xi ħaġa, sinjal li jkun bħalek. Mela aħjar nieqaf hawn għax m'iniex waħda li nħobb naqla' x-sh**. Ipokresija grassa Issa li l-PN fetħu l-Kaxxa ta' Pandora, irriżulta li minnha ħarġet boomerang u basket ikkulurit jismu double standards. Għax issa, f'daqqa waħda, fejn jaqsam jaqsam. L-involviment f'kumpaniji miftuħa f'tax havens ukoll għandhom standards differenti għall-PN. Hemm kejl u rigi differenti għal persuni Laburisti u dawk Nazzjonalisti f'dan ukoll. Jekk tiftaħ kumpanija f'pajjiż magħruf bħala tax haven huwa dnub mejjet għall-PN, qalulna ftit ilu. Ma nafx kif iwieġbu għal diversi negozjanti Maltin li jista' jkun hemm minnhom simpatizzanti kbar tal-PN u li fetħu kumpaniji f'tax havens. Wisq probabli anke hawn il-ktieb tal-kodiċi tal-istandards tal-PN jipproduċi disclaimer kbir u oħxon u jgħidu li tiftaħ kumpanija f'tax haven hu ħażin biss jekk tkun persuna esposta politikament. Ħeqq, diġà dorna mal-lewża u ammettejna li m'hemm xejn illegali li tiftaħ kumpanija l-Panama, l-British Virgin Islands, jew f'xi pajjiż ieħor meqjuż bħala tax haven. Imma t-tidwir mal-lewża jkompli hekk kif, għall-PN, persuni politikament esposti mhumiex etikament immorali mbilli jkunu sidien, diretturi, segretarji jew impjegati ta' kumpaniji fiduċjajrji intermedjarji li jgħinu lin-nies jiftħu kumpaniji f'tax havens. Dawn mhumiex meqjusa bħala suġġetti għall-korruzzjoni skont il-PN. Persuna li għandha kumpanija f'dawn il-postijiet hija etikament immorali u suġġetta għall-korruzzjoni. Però, persuna li tgħin, tagħti pariri u tiffaċilita lil persuna oħra tiftaħ kumpanija f'tax haven għall-possibbilment korruzzjoni mhux etikament immorali. Tajba wkoll! Imma l-basket tad-double standards fi ħdan il-PN jesa' aktar mill-basket ta' Mary Poppins u jissorprendik mhux ftit. Niftakru li tliet snin ilu kienu jitkellmu mod ieħor fuq sidien, diretturi, segretarji u impjegati ma' dawn il-kumpanija fiduċjarji u intermedjarji. Meta faqqa' l-iskandlu taż-żejt, il-PN, għax hekk kien jaqblilhom, qalulna li anke diretturi u segretarji ta' kumpaniji fiduċjajrji intermedjarji huma kompliċi. Kienu għamlu konferenzi tal-aħbarijiet fejn iddikjaraw li bħala diretturi u segretarji dawn għandhom responsabbiltajiet kbar, u bħala kumpaniji fiduċjarji intermedjarji ma jistax ikun li ma jkunux jafu assolutament xejn x'inhu jiġri. Insomma, dan hu li tistenna minn partit li lest idur mal-Liġi tal-Finanzjament tal-Partiti – liġi li ma kellhomx il-ħeġġa u l-moralità li jagħmluha huma fi żmien 25 sena – sabiex jintroduċi skema ta' 'self' imsejħa 'ċedoli'; skema li għandhom il-wiċċ jiddiskrivuha bħala trasparenti u onesta meta kulħadd jaf li bil-klawsola tas-segretezza tal-persuna li se ssellef il-flus din l-iskema ġiet suġġetta għall-ispekulazzjonijiet u xamma ta' irregolaritajiet.